2013-ban az addigi sikerek elmaradtak, főleg azért, mert Loeb csak négy versenyen indult, a többi Citroënes versenyző pedig rengetegszer hibázott, illetve a csapat is elismerte, hogy lépéshátrányba kerültek a bemutatkozó évében járó Volkswagen Polo R WRC-hez képest. Egy nehéz szezon után a DS3 által szerzett győzelmek így mindössze hárommal gyarapodtak: Loeb a Monte-Carlo és Argentin ralikat, míg Sordo a Német ralit nyerte meg. A Citroën nem tudta megvédeni gyártói bajnoki címét, az egyéni világbajnokságot pedig az ex-Citroënes Ogier nyerte meg, aki a 13-ból kilenc versenyen diadalmaskodott.